Carew åpner for Vålerenga-spill
- Man skal aldri si aldri, men skal det bli aktuelt med eliteserien igjen så hadde det blitt for Vålerenga, sier Carew etter å ha deltatt i den TV 2-sendte showkampen på Norway Cup. - Akkurat nå er det ikke noe jeg tenker på, og dessuten kommer det til å ta to-tre måneder før jeg igjen er i nærheten av virkelig god fotballform, legger han til. Carew har ikke spilt en offisiell kamp siden han var på banen for West Ham i Championship i april i fjor. Den tidligere landslagsspissen med 91 kamper for Norge har likevel ikke slått helt fast at fotballkarrieren er over - selv om han altså har vært uten klubb i over et år. - Man må savne det og være motivert. Lysten er ikke der nå, for å si det sånn, sier Carew og smiler etter å ha gått målløs av banen onsdag ettermiddag. Carew har hatt en lang og innholdsrik fotballkarriere. Etter å ha blitt hentet fra Lørenskog til Vålerenga i 1997 gjorde han seg tidlig bemerket og hadde stor sukses i Oslo-klubben før turen gikk videre til Rosenborg. Valencia kjøpte ham for 70 millioner kroner i 2000 der han blant annet ble seriemester i 2001/02-sesongen. Senere har han vært i Roma, Besiktas, Aston Villa, Stoke og West Ham. Carew har scoret 24 ganger på 91 landskamper.
John Carew (33) sier han har hatt fotballsko på bena to ganger det siste året, og tror fotballkarrieren er over. Likevel klarer han ikke helt å slippe tanken om å spille for Vålerenga igjen.